የኢትዮጵያ ትልቁ አውሮፕላን አዲስ አበባ ገባ
አዲስ አበባ፤ ጥቅምት 30/2006 (ዋኢማ) – የኢትዮጵያ አየር መንገድ ንብረት የሆነው ቦይንግ 777-300 ኢአር አውሮፕላን ዛሬ ጥቅምት 29/2006 አዲስ አበባ ቦሌ ዓለም ዓቀፍ አየር ማረፊያ ሲደርስ አቀባበል ተደረገለት፡፡በኢትዮጵያ  ትልቁና 400 መቀመጫዎች ያሉት ቦይንግ 777-300 ኢአር አውሮፕላን ልዩ የሚያደርገው በአለም ካሉ አውሮፕላኖች ትልቁ ሞተር የተገጠመለት መሆኑ፣ ኢትዮጵያ እስካሁን ከነበሩዋት አውሮፕላኖችም በአይነቱ ልዩና ግዙፉ አውሮፕላን መሆኑ፣ በመቀመጫዎቹ ምቾትና ከጭንቅላት በላይ ተጨማሪ ሰፊ ቦታ ያለው በመሆኑ እንደሆነ ባለሞያዎቹ ይናገራሉ፡፡የኢትዮጵያ አየር መንገድ ቦይንግ 777-300 ኢአር አውሮፕላን መግዛቱ በአጠቃላይ የሀገሪቱን የአየር ትራንስፖርት ዘርፍ ውጤታማ አተገባበር መኖሩን የሚያሳይ እንደሆነም የትራንስፖርት ሚንስትሩ አቶ ወርቅነህ ገበየሁ ገልፀዋል፡፡የአየር ትራንስፖርት የንግድና ኢንቨስትመንት ግንኙነታችንን በማሳደግ ሀገሪቱ ለተያያዘችው ፈጣን እድገት ወሳኝ ሚና እንደሚኖረው ሚንስትሩ ተናግረዋል፡፡የኢትዮጵያ አየር መንገድ ዋና ስራ አስፈፃሚ አቶ ተወልደ ገ/ማሪያም አየር መንገዱ በገቢም ሆነ መንገደኞችን በማጓጓዝ ረገድ ከእቅድ በላይ አፈፃፀም ማስመዝገቡን ገልፀው ለ2025 የተያዘውን የአየር መንገዱን ራእይ ማሳካት እንደሚቻል ማሳያ ነው ብለዋል፡፡አየር መንገዱ በ2005 ዓ.ም 2.5 ቢሊዮን ብር ትርፍ ማግኘቱን የገለፁት አቶ ተወልደ  በእድገትና ትራንስፎርሜሽን  ያሉትን የአውሮፕላኖች ብዛት 58 ለማድረስ አቅዶ  በአሁኑ ሰአት ከእቅዱ በላይ የ61 አውሮፕላኖች ባለቤት ሆኗል ብለዋል፡፡አዲሱ አውሮፕላን ወደ አሜሪካና ቻይና የተጀመሩትን የቀጥታ በረራዎች የሚያግዝ ይሆናል ያሉት ዋና ስራ አስፈፃሚው አየር መንገዱ በ5 አህጉሮች 76 መዳረሻዎች እንዳሉት ተናግረዋል፡፡   እንደ ኢሬቴድ ዘገባ አየር መንገዱ በአመት 6 ሚሊዮን ተጓዦችን የማመላለስ አቅም ላይ የደረሰ ሲሆን በ2025  የተጓዦች ቁጥር በእጥፍ ለማሳደግ አቅዷል፡፡